Tjednik Nacional danas izdaje tisućiti broj. Taj je utjecajni politički tjednik izlazio od 1995. do 2012. godine. Osnivač i vlasnik bio je Ivo Pukanić koji je ubijen u atentatu auto-bombom 2008. godine u središtu Zagreba ispred sjedišta Nacionala.

Nakon dvije godine pauze, tjednik ponovno počinje izlaziti 2014. kada je novu redakciju okupio Berislav Jelinić, nekadašnji blizak Pukanićev suradnik. Jelinić je danas glavni urednik Nacionala, a njegova zamjenica je Orhidea Gaura Hodak.

Izdanje ovog broja zaključeno je nešto ranije nego obično zbog specijalnog izdanja. Već u ponedjeljak predvečer, oko pola sedam, glavni je urednik ostao sam u redakciji. Priznaje kako mu je pogled unatrag, što se Nacionala tiče, prilično emotivan.

Novine su u Hrvatskoj i dalje jako važne

“Ja sam ’95. bio mladi nadobudni student koji je s dosta velikim strahopoštovanjem kupovao novine, Nacional, Globus i Feral. Sanjao sam da ću pisati za novine tog kalibra. Na kraju sam radio za mnoge novine, ali sam se najduže, očito s razlogom, zadržao u Nacionalu. Taj me životni period obilježio u svakom pogledu. Taj me poziv inficirao i sigurno je da se osjećam lijepo kao urednik lista u trenutku kada izlazi tisućiti broj”, priča nam Jelinić.

“Novine su u Hrvatskoj, nažalost ili na sreću, i dalje jako važne. Svaka na svoj način su korektiv događanja u društvu. Nacional se u zadnje dvije i pol godine, kako zbog vlastite kvalitete, možda dijelom i zbog izazova s kojima se konkurencija suočava, ponovo etablirao brže nego što sam očekivao i vratio na onu razinu na kojoj je bio, a po društvenom utjecaju moguće i dodatno afirmirao”, kaže Jelinić.

Otkriće vezano uz Karamarka i pad Vlade

Koliko važne novine mogu biti, možda najbolje svjedoče neka Nacionalova otkrića, odnosno posljedice tih otkrića. “Nacional je prošle godine svojim otkrićima najizravnije pridonio padu jedne Vlade što se može istaknuti kao potvrda snage njegova društvenog utjecaja. Nije, međutim, Nacional srušio Vladu, nego je Vlada pala kao posljedica rada i otkrića jedne redakcije koja nije podlegla pritiscima koji su se tih mjeseci agresivno pokušali nametnuti kako bi se zaustavilo pisanje o sukobu interesa u vrhu tadašnje Vlade”, kaže Jelinić.

U tisućitom broju, ovog utorka, Nacional izlazi u dva izdanja, redovnom i specijalnom, a uz to svaki čitatelj na poklon dobiva DVD s filmom. U specijalnom izdanju donose pregled ključnih tema i najznačajnijih testova koje objavljivao Nacional i koji su mijenjali zemlju. Tu je veliki redakcijski tekst napisan o tjednu nakon pogiblje Ive Pukanića o njegovom životu; tekst o sjećanju na Niku Franjića koji je tada također poginuo; kolumna pokojnog Srećka Jurdane koji je do svojih posljednjih trenutaka bio angažiran u Nacionalu…

Dva izdanja ovog utorka

Redovno izdanje na naslovnici donosi predsjednicu i premijera – Kolinda Grabar Kitarović napisala je posebnu kolumnu za ovaj broj Nacionala, a Andrej Plenković je, kako nam kaže Jelinić, dao vjerojatno najduži intervju koji je dao bilo kojem hrvatskom mediju. Intervju je vođen u zgradi Vlade, a trajao je puna četiri sata bez ikakvih prekida. U intervjuu, Plenković prvi puta izravno kaže kako smatra da je ploča u Jasenovcu s pozdravom ‘Za dom spremni’ problematična.

Jelinić kaže kako ga osobno, na profesionalnoj razini, veseli takav pristup i odaziv čelnih ljudi države u ovom, za Nacional i ljude koji ga stvaraju, svečanom trenutku. “To pokazuje da se Nacional respektira i uvažava”. Dosta su razmišljali, kaže, uložiti nešto u dodatnu promociju. Na kraju su, ipak, odlučili da sve što mogu ulože u sadržaj.

‘Vjerujem da će Nacional doći i do 2000. broja’

“Ulaganje u sadržaj ujedno je i temeljni postulat kako uređivačke politike Nacionala, tako i cijelog ovog izdavačkog poslovnog projekta. Sadržaj, pa onda sve ostalo. Samo sadržaj može generirati publicitet, a publicitet će postupno stabilizirati broj prodanih primjeraka i privući oglašivače. Od tog pravila nismo odustupili ni danas”, kaže glavni urednik Nacionala.

I što sad, nakon tisućitog broja? “Vjerujem da će Nacional doći i do 1500., a i do 2000. broja. Nadam se da će se postaviti temelji za izlaženje Nacionala i kada će novine raditi neke druge generacije”, zaključuje naš sugovornik.